Sharks wen Lions vir die tweede keerCurwin Bosch (Foto sharksrugby.co.za) Kyk, die Sharks was vandag beter in Durban. Curwin Bosch was op sy vindingryke beste, Makazole Mapimpi het hakskene vir almal gewys, terwyl hul dubbeldoor-verdediging gereeld ’n Lions-aanval in die kiem gesmoor het. Die tuisspan het welverdiend met 27-17 gewen om sodoende die tweede keer hierdie seisoen met die Lions af te reken. Tog was daar drama in die 74ste minuut toe die Lions ’n drie reg onder die Sharks se pale gevier het. Die telling was toe 24-14 en hoewel die skeidsregter die drie toegeken het, het die televisieskeidsregter daarteen besluit en daar is eerder ’n strafskop aan die besoekers toegeken. Was die drie toegeken, sou die Lions-kat beslis in die Sharks-hoenderhok gewees het. Maar om eerlik te wees, die Sharks was op die dag die beter span. Hulle het munt uit die Lions se swak aangeewerk geslaan en ’n onderskepdrie of twee gedruk. Daar is juis in baie kringe gevoel dat ’n Lions-wen vandag as ’n opskudding beskou sou word – hulle was immers sonder die dienste van Warren Whiteley en Malcolm Marx. En ŉ mens mis Whiteley se leierskap en Marx se aggressie – veral in ’n SA derby. Vandag was kliphard, maar die Sharks se verdediging het baie tot hul sege bygedra. Sharks: Drieë: Curwin Bosch, Makazole Mapimpi, Dan du Preez. Doelskoppe: Bosch (3). Strafskoppe: Bosch (2). Lions: Drieë: Lionel Mapoe, Cyle Brink. Doelskoppe: Jantjies (2). Strafskop: Jantjies.